b'\n_START_ARTICLE_\nDolerizacija\n_START_PARAGRAPH_\nDolerizacija\xc2\xa0\xe2\x80\x93 tarptautinis valiut\xc5\xb3 rinkos fenomenas, kai kitos valstyb\xc4\x97s pinigai pla\xc4\x8diai naudojami valstyb\xc4\x97s viduje ar jos atskirose srityse ir nacionalin\xc4\x99 valiut\xc4\x85 gali net visi\xc5\xa1kai i\xc5\xa1stumti.\n_START_SECTION_\nDolerizacijos lygis\n_START_PARAGRAPH_\nDolerizacija, visi\xc5\xa1ka ar dalin\xc4\x97, gali b\xc5\xabti \xc5\xabkio sektori\xc5\xb3 viduje, perkant ar parduodant atskiras prekes, da\xc5\xbeniausiai brangesnes, ar visoje valstyb\xc4\x97je bendrai. Dolerizacija pasirei\xc5\xa1kia valstyb\xc4\x97se, kuriose yra didel\xc4\x97 nacionalin\xc4\x97s valiutos infliacija, silpnas nacionalinis \xc5\xabkis, pa\xc4\x8dios valstyb\xc4\x97s yra ma\xc5\xbeos.\n_START_SECTION_\nDolerizacijos juridinis statusas\n_START_PARAGRAPH_\nDolerizacija skirstoma \xc4\xaf oficiali\xc4\x85, pusiau oficiali\xc4\x85 ir neoficiali\xc4\x85. Vietoj nacionalin\xc4\x97s valiutos da\xc5\xbeniausiai naudojamas JAV doleris, Euras, Rusijos rublis, Australijos doleris ir Naujosios Zelandijos doleris. B\xc5\xabna ir taip, kad valstyb\xc4\x97je naudojamos kelios kit\xc5\xb3 valstybi\xc5\xb3 valiutos; stabilesn\xc4\x97s yra naudojamos didesniame areale.\n_START_SECTION_\nLaikotarpis ir atgaliniai procesai\n_START_PARAGRAPH_\nDolerizacija da\xc5\xbeniausiai b\xc5\xabna laikina, nors ma\xc5\xbeesn\xc4\x97se valstyb\xc4\x97se tai u\xc5\xbetrunka po kelis de\xc5\xa1imtme\xc4\x8dius. Jei nacionalin\xc4\x97 valiuta pradeda stipr\xc4\x97ti, \xc4\xafvyksta nacionalin\xc4\x97s valiutos revalvacija kartu su dedolerizacija, tai yra u\xc5\xbesienio valiutos reik\xc5\xa1m\xc4\x97s kritimu vidaus \xc5\xabkyje.\n_START_SECTION_\nDolerizacijos istorija\n_START_PARAGRAPH_\nIki 1999\xc2\xa0m. dolerizacija egzistavo de facto daugelyje besivystan\xc4\x8di\xc5\xb3 ir buvusios socialistin\xc4\x97s stovyklos valstybi\xc5\xb3._NEWLINE_JAV doleris (vietoj Kolumbijos peso) Panamoje buvo prad\xc4\x97tas naudoti nuo 1904\xc2\xa0m., Ekvadore\xc2\xa0\xe2\x80\x93 nuo 2000\xc2\xa0m., Salvadore\xc2\xa0\xe2\x80\x93 nuo 2001\xc2\xa0m. Dabar tai\xc2\xa0\xe2\x80\x93 pati stambiausia dolerizuota valstyb\xc4\x97 pasaulyje. Visi\xc5\xa1kas per\xc4\x97jimas prie JAV dolerio parodo pusiau kolonijin\xc4\xaf ir ekonomi\xc5\xa1kai priklausom\xc4\x85 \xc5\xa1i\xc5\xb3 valstybi\xc5\xb3 \xc5\xabk\xc4\xaf.\n_START_SECTION_\nDolerizacija Lietuvoje\n_START_PARAGRAPH_\nIki Antrojo pasaulinio karo Lietuvos \xc5\xabkyje buvo galima sutikti \xc4\xafvairi\xc5\xb3 valstybi\xc5\xb3 pinig\xc5\xb3: JAV doleri\xc5\xb3, Vokietijos marki\xc5\xb3, Lenkijos zlot\xc5\xb3. Lietuvos litas buvo pakankamai stipri valiuta, tod\xc4\x97l da\xc5\xbeniausiai buvo atsiskaitoma litais. Lietuvai esant SSRS sud\xc4\x97tyje buvo grie\xc5\xbetai draud\xc5\xbeiama tur\xc4\x97ti kit\xc5\xb3 valstybi\xc5\xb3, taip pat ir socialistini\xc5\xb3, pinigus. Nors u\xc5\xbe SSRS Rusijos rubl\xc4\xaf ne visados buvo lengva nusipirkti preki\xc5\xb3, bet jis ma\xc5\xbeai nuvert\xc4\x97davo ir \xc5\xbemon\xc4\x97s santaupas da\xc5\xbeniausiai laikydavo rubliais. \xc5\xbdlungant SSRS ekonomikai, vykstant rublio devalvacijai \xc5\xbemon\xc4\x97s prad\xc4\x97jo ie\xc5\xa1koti kuo rublius pakeisti\xc2\xa0\xe2\x80\x93 buvo perkamas auksas, JAV doleriai, Vakar\xc5\xb3 Vokietijos mark\xc4\x97s. Prakti\xc5\xa1kai nuo 1990\xc2\xa0m. buvo taupoma daugiausiai JAV doleriais. 1993\xc2\xa0m. buvo u\xc5\xbedrausta prekiauti kita u\xc5\xbesienio valiuta, tod\xc4\x97l \xc4\xafvyko lito revalvacija. Ne\xc5\xbei\xc5\xabrint draudimo, u\xc5\xbe brangesnius daiktus: but\xc4\x85, gara\xc5\xbe\xc4\x85, automobil\xc4\xaf buvo mokama kit\xc5\xb3 valstybi\xc5\xb3 valiuta, da\xc5\xbeniausiai JAV doleriais. 2002\xc2\xa0m. prad\xc5\xbeioje nusmukus JAV dolerio kursui, Lietuvos \xc5\xabkyje daug stipresnes pozicijas u\xc5\xbe\xc4\x97m\xc4\x97 litas. 2004\xc2\xa0m. Lietuvai \xc4\xafstojus \xc4\xaf Europos S\xc4\x85jung\xc4\x85, perkant privalom\xc4\x85 registruoti turt\xc4\x85 juridi\xc5\xa1kai buvo leista atsiskaitin\xc4\x97ti eurais.'